**รพ.เมตตาฯ แนะ “รักษาตาด้วยเลเซอร์ช่วยยับยั้งอาการได้”**

ดวงตาเป็นอวัยวะที่สำคัญลำดับต้นๆ ของมนุษย์ที่มีการใช้งานอยู่บ่อยครั้ง เมื่อเวลาผ่านไปด้วยอายุที่มากขึ้น ทำให้ การมองเห็นหรือดวงตาของเราเกิดความผิดปกติ เช่น อาการพร่ามัว ต้อหิน ต้อกระจก จอตาเสื่อมตามวัย จอตาฉีกขาดจากวุ้นตาเสื่อม รวมถึงความผิดปกติจากโรคประจำตัวต่างๆ เช่น เบาหวาน ไทรอยด์ ภูมิแพ้ เป็นต้น อาการเหล่านี้จะส่งผลให้การมองเห็นของเราลดลง หากปล่อยไว้นานจะเสี่ยงทำให้สูญเสียการมองเห็นได้ วิธีการรักษาตาด้วยการเลเซอร์ สามารถยับยั้งหรือชะลออาการได้ มีความปลอดภัยและมีประสิทธิภาพ

 **นายแพทย์ไพโรจน์ สุรัตนวนิช รองอธิบดีกรมการแพทย์** เปิดเผยว่า การรักษาเกี่ยวกับดวงตามีหลากหลายรูปแบบต่างกันตามอาการของโรค ซึ่งดวงตามีความสำคัญมาก ดังนั้นการรักษาดวงตาควรมีความปลอดภัยและมีประสิทธิภาพ วิธีการรักษาด้วยเลเซอร์นั้นมีประสิทธิภาพอยู่พอสมควร และสามารถยับยั้งอาการที่เกิดขึ้นได้

**นายแพทย์อาคม ชัยวีระวัฒนะ ผู้อำนวยการโรงพยาบาลเมตตาประชารักษ์(วัดไร่ขิง)** กล่าวว่า การรักษาดวงตาของโรงพยาบาลเมตตาประชารักษ์(วัดไร่ขิง) ค่อนข้างพร้อมในด้านความเชี่ยวชาญและชำนาญในการใช้เครื่องมือต่างๆอาทิ เครื่องวัดลานสายตา(VF)เครื่องวัดค่าเลนส์ตา(IOL)เครื่องถ่ายภาพจอตา(OCT)และเครื่องเลเซอร์(Laser) ได้อย่างมีประสิทธิภาพและปลอดภัย กรณีผู้ป่วยที่เข้ามาการรักษา ส่วนใหญ่จะมีอาการทางตา การมองเห็นพร่ามัวของโรคจอตาเสื่อม หรือการมองเห็นแคบลงอย่างโรคต้อหิน โรคจอตาลอก ซึ่งโรคที่ยกตัวอย่างมานั้นหากใช้การรักษาด้วยเครื่องเลเซอร์จะสามารถช่วยให้ชะลออาการได้

 **แพทย์หญิงอุมาภรณ์ จิตตวัฒนรัตน์** **จักษุแพทย์ชำนาญการพิเศษ** แนะนำว่า การรักษาตาด้วยเครื่องเลเซอร์ ก่อนการรักษาต้องมีการประเมินอาการก่อนทุกครั้ง ในการตรวจเพราะการรักษาตาด้วยเครื่องเลเซอร์มีหลายประเภทด้วยกันเช่น **1.อาร์กอนเลเซอร์(ArgonLaser)**เป็นการเลเซอร์คลื่นแสงที่มีพลังงานสูงจะมีประสิทธิภาพดีในการรักษาเกี่ยวกับเบาหวานขึ้นจอตา และจอตาฉีกขาด **2.แย็กเลเซอร์(YAGLaser)**ใช้รักษาถุงหุ้มเลนส์ตาขุ่นจากโรคต้อกระจก และโรคต้อหินชนิดมุมปิด การทำเลเซอร์สลายถุงหุ้มเลนส์ด้านหลัง ทำให้เกิดช่องให้แสงผ่านเข้ามาในดวงตาได้ดีขึ้น สามารถชะลออาการไม่ให้รุนแรงขึ้น ซึ่งการรักษาด้วยเลเซอร์นั้นผู้ป่วยต้องหยอดยาชาบริเวณดวงตาก่อนการทำเลเซอร์ เพื่อระงับความรู้สึกและรอดูอาการหลังการทำเลเซอร์ประมาณ 25-30 นาที ก่อนให้กลับไปพักฟื้นที่บ้านได้ งดทำกิจกรรมที่ส่งผลกระทบต่อดวงตาประมาณ 1 สัปดาห์หลังทำการรักษา ควรพบจักษุแพทย์ให้ตรงตามนัดเป็นระยะๆ เพื่อการรักษาที่ดี หากมีความผิดปกติทางดวงตาเช่น ตาแดง ปวดตา หรือตาพร่ามัว แนะนำให้พบจักษุแพทย์เพื่อการรักษาที่ทันท่วงที

-ขอบคุณ-

13 มิถุนายน 2566

แพทย์หญิงอุมาภรณ์ จิตตวัฒนรัตน์

นายแพทย์ชำนาญการพิเศษ

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 #รพ.เมตตาฯ #รักษาด้วยเครื่องเลเซอร์ #จอตาเสื่อม